## A black background with blue and red text AI-generated content may be incorrect.

## Uwch Hwylusydd Busnes

## Disgrifiad o’r Rôl

|  |  |  |
| --- | --- | --- |
| Graddfa Cyflog: |  | D |
| Cyfeirnod: |  | SBE |
| Tîm: |  | Gwasanaethau Corfforaethol (Datblygu Busnes) |
| Yn adrodd i: |  | Pennaeth (Datblygu Busnes) |
| Yn goruchwylio: |  | 2 Hwylusydd Busnes |
| Lleoliad: |  | Gellir lleoli’r rôl hon yn unrhyw un o swyddfeydd Cyngor Celfyddydau Cymru yng Nghaerdydd, Bae Colwyn neu Gaerfyrddin |
| Teithio: |  | Achlysurol |

### Cyngor Celfyddydau Cymru

Mae Cyngor Celfyddydau Cymru yn elusen annibynnol, a sefydlwyd gan Siarter Frenhinol ym 1994. Mae’n Gorff a Noddir gan Lywodraeth Cymru a phenodir ei aelodau gan Lywodraeth Cymru.

Mae Llywodraeth Cymru yn darparu’r rhan fwyaf o’n cyllid. Rydym hefyd yn dosbarthu cyllid oddi wrth y Loteri Genedlaethol ac yn codi arian ychwanegol ar gyfer y celfyddydau lle gallwn wneud, o amrywiaeth o ffynonellau yn y sector cyhoeddus a’r sector preifat.

Rydym ni’n uchelgeisiol dros y celfyddydau yng Nghymru. Ein gweledigaeth yw Cymru greadigol lle mae’r celfyddydau’n ganolog i fywyd a lles y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a’r ymdrechion a wneir i estyn allan at gynulleidfaoedd a’u hysbrydoli. Rydym yn gweithio i greu amgylchedd lle gall artistiaid uchelgeisiol a mentrus dyfu a ffynnu, lle mae cynifer o bobl â phosibl yn mwynhau ac yn cymryd rhan yn y celfyddydau.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydym hefyd yn gwerthfawrogi creadigrwydd ac arloesedd. Mae ein staff yn aml yn gweithio gyda’i gilydd mewn grwpiau a thimau i gyflawni ein rhaglenni gwaith. Rydym yn rhoi pwyslais arbennig ar weithio hyblyg a chydweithredol, ac yn cefnogi ein staff i feithrin a datblygu’r sgiliau hyn.

### Gwybodaeth am y rôl hon

Mae’r swydd newydd hon, a’r tîm, yn ganolog i uchelgais feiddgar Cyngor Celfyddydau Cymru i ddarparu cefnogaeth ragweithiol, strategol ac ymatebol i’r sector.

Fel Uwch Hwylusydd Busne, byddwch ar flaen y gad wrth ddylunio a chyflwyno rhaglen drawsnewidiol o fentrau busnes a gweithredol sy’n grymuso sefydliadau celfyddydol i ffynnu. Mae hon yn rôl ddeinamig ac allanol, felly byddwch yn gyfathrebwr hyderus ac yn fedrus wrth ddefnyddio dull mentora.

Gan weithio’n agos gyda Phennaeth Datblygu Busnes, byddwch yn cefnogi datblygiad fframwaith cymorth cynhwysfawr—un sy’n ystwyth, yn flaengar ac wedi’i deilwra i anghenion newidiol y sector. Byddwch yn goruchwylio gweithrediad y rhaglen hon ac yn rheoli tîm deinamig o ddau Hwylusydd Busnes, gan sicrhau cyflawniad effaith uchel ar draws amrywiaeth o fentrau.

Yn greiddiol i’r rôl hon mae ymrwymiad i ymgysylltu’n ddwfn â’r sector. Byddwch yn hyrwyddo dull partneriaeth fusnes, gan gydweithio gyda chydweithwyr yn y timau Ymchwil a’r Gyfarwyddiaeth Gelfyddydau i ddatgelu mewnwelediadau, nodi cyfleoedd, a llunio ymyriadau targedig. Boed yn gymorth pwrpasol i sefydliadau unigol neu raglenni hyfforddiant ar draws y sector, bydd eich gwaith yn gwneud gwahaniaeth ymarferol.

Rydym yn chwilio am rywun sydd â chefndir cryf mewn partneriaeth fusnes ac angerdd dros alluogi llwyddiant. Efallai y bydd gennych arbenigedd mewn maes penodol – megis Cyllid, AD, Llywodraethu, Cyfiawnder Hinsawdd, neu Godi Arian – ond byddwch hefyd yn hyderus wrth lywio ystod eang o ddisgyblaethau busnes. Bydd eich gallu i adeiladu perthnasoedd ymddiriedus gyda rhanddeiliaid a darparu arweiniad yn allweddol i’ch llwyddiant.

### Prif gyfrifoldebau

Partneriaeth Fusnes a Chefnogaeth Fusnes - Rhoi cyngor ar ddatblygu a chyflwyno model partneriaeth fusnes cadarn ar gyfer y tîm a fydd yn darparu’r wybodaeth a’r sail i nodi anghenion y sector. Gan weithio’n agos gyda rheolwyr perthynas y Gyfarwyddiaeth Gelfyddydau i gyflwyno fframwaith cydlynol ac ymatebol sy’n grymuso sefydliadau i gael mynediad at gefnogaeth fusnes a gweithredol wedi’i theilwra, gan gynnwys:

* Cyfrifoldeb am reoli dyraniad cefnogaeth partneriaeth fusnes ar draws y tîm, gan sicrhau bod pob sefydliad sydd yn derbyn cyllid aml-flwyddyn yn cael ei neilltuo i gyswllt cefnogaeth fusnes penodedig. Byddwch hefyd yn gweithredu fel y prif bwynt cyswllt ar gyfer sefydliadau ag anghenion busnes mwy cymhleth.
* Defnyddio data a mewnwelediadau sectorol i lunio rhaglen ddeinamig ac ymatebol o fentrau cefnogaeth fusnes ragweithiol. Mae hyn yn cynnwys sicrhau adborth amserol gan y sector a gweithio’n agos gyda rheolwyr perthynas i asesu anghenion a blaenoriaethau sy’n dod i’r amlwg.
* Magu partneriaethau cryf gyda sefydliadau allanol a chydweithredwyr i yrru dull unedig ac effeithiol o gefnogi’r sector.
* Darparu adroddiadau rheolaidd a mewnweledol i’r uwch dîm weithredol ar gynnydd, effaith a chanlyniadau’r rhaglen.
* Gwerthuso ac argymell strategaethau cefnogaeth dargededig ar gyfer sefydliadau ag anghenion penodol, gan sicrhau ymyriadau wedi’u teilwra ac effeithiol.
* Monitro gwybodaeth ariannol a gweithredol sefydliadau, gan ddefnyddio’r wybodaeth hon i nodi unrhyw ofynion cefnogaeth ychwanegol.
* Cyfrifol am gydlynu a chyflwyno digwyddiadau hyfforddiant sectorol sy’n canolbwyntio ar ddatblygiad busnes a gweithredol.

Gwydnwch Busnes a Hyfforddiant - yn goruchwylio rheolaeth cyflwyno ein cyllidebau gwytnwch busnes a hyfforddiant, gan gynnwys:

* Gwerthuso ac argymell strategaethau cefnogaeth dargededig ar gyfer sefydliadau ag anghenion penodol, gan sicrhau ymyriadau effeithiol ac wedi’u teilwra.
* Goruchwylio asesu ceisiadau unigol am grantiau gwytnwch busnes a hyfforddiant, yn unol â Chynllun Corfforaethol Cyngor Celfyddydau Cymru ac agendâu Llywodraeth Cymru i gyflawni blaenoriaethau strategol drwy gynnig cyngor a chefnogaeth i ymgeiswyr posibl drwy gydol y broses.
* Cyfrifoldeb am negodi, comisiynu, cydlynu a dewis sefydliadau cyflenwi allanol. Yn cydweithio ac yn delio â chynghorwyr allanol yn ystod gwaith pwrpasol gyda chleientiaid i sicrhau proses esmwyth a bod y canlyniadau angenrheidiol yn cael eu cyflawni.
* Darparu arweiniad busnes a thechnegol wedi’i deilwra i ymgeiswyr a sefydliadau a ariennir, gan helpu i adeiladu eu gwytnwch a’u gallu i dyfu’n gynaliadwy.
* Darparu dadansoddiadau ac adroddiadau ar ddyfarniadau grant, gwariant, perfformiad ariannol, data grantiau a gwybodaeth arall a dderbyniwyd a data a gedwir gan y system, fel y bo angen i randdeiliaid mewnol ac allanol.

Archwilio - Yn goruchwylio’r rhaglenni gwytnwch busnes a hyfforddiant i sicrhau bod cofnodion priodol ar waith i gynorthwyo gyda chyflwyno Archwiliadau Mewnol ac Allanol yn effeithiol. Mae hyn yn cynnwys:

* delio ag archwilwyr a darparu esboniadau o fewn maes cyfrifoldeb ei hun
* dylunio a gweithredu atebion mewn ymateb i argymhellion archwilio

Sicrhau Ansawdd - Yn arwain ar adolygiadau o uniondeb data, gan fonitro am Dwyll posibl.

Cyngor ac Arbenigedd - Yn cynnig gwybodaeth arbenigol i gydweithwyr, partneriaid, sefydliadau ac ymgeiswyr.

Rheoli Cymorthdaliadau - Sicrhau cydymffurfiaeth Cyngor Celfyddydau Cymru â Deddf Rheoli Cymorthdaliadau’r DU 2022 drwy oruchwylio’r broses asesu, dogfennu ac adrodd ar bob cymorth ariannol perthnasol a ddarperir i sefydliadau allanol neu is-gwmnïau. Yn cynnwys:

* Cymryd rhan yn y grŵp gwaith (sy’n cynnwys cyrff ar wahânh eraill, Llywodraeth Cymru a Chynghorau Celfyddydau’r DU) i fonitro a gweithredu diweddariadau deddfwriaethol a chanllawiau statudol er mwyn sicrhau bod polisïau a gweithdrefnau mewnol yn parhau i gyd-fynd â gofynion presennol rheoli cymorthdaliadau.
* Goruchwylio datblygiad a gweithrediad rheolaethau a gweithdrefnau mewnol i asesu a yw’r cyllid arfaethedig yn gyfystyr â chymorthdal ac, os felly, sicrhau ei fod yn bodloni’r profion cyfreithiol a’r gofynion tryloywder.
* Cynnal cofnodion cywir a llwybrau archwilio i gefnogi tryloywder ac atebolrwydd ym mhob penderfyniad sy’n ymwneud â chymorthdaliadau a sicrhau parodrwydd ar gyfer unrhyw archwiliad neu her allanol.

Rheolaeth -Yn atebol am y defnydd effeithiol ac addas o adnoddau ariannol, dynol a chorfforol. Mae hyn yn cynnwys:

* Cefnogi a mentora staff (gan gynorthwyo gyda chynllunio, rheoli a chyflwyno gwaith)
* Hyfforddiant a datblygiad perfformiad
* Sicrhau cydymffurfiaeth ag unrhyw bolisïau, rheoliadau neu ganllawiau yn y meysydd cyfrifoldeb
* Cydlynu a threfnu gweithgareddau’r tîm hwyluswyr busnes
* Monitro gwariant yn erbyn cyllidebau i lywio deiliaid cyllideb
* Monitro ac adrodd ar unrhyw feysydd risg posibl o fewn maes cyfrifoldeb y tîm

Llywodraethu **-** Yn mynychu, fel y bo’n ofynnol, gyfarfodydd y Cyngor a’i Bwyllgorau

Eiriolaeth **-** Yn hyrwyddo proffil Cyngor Celfyddydau Cymru a’r gweithgareddau y mae’n eu cefnogi.

Cydymffurfiaeth gorfforaethol - glynu wrth y polisïau hynny sy’n amddiffyn Cyngor y Celfyddydau a’i staff rhag dod i gysylltiad posibl â risgiau a digwyddiadau adroddadwy. Mae’r rhain yn cynnwys Atal Twyll, Rheoliadau Diogelu Data Cyffredinol, Safonau’r Gymraeg, Llesiant Cenedlaethau’r Dyfodol a Seiberddiogelwch /defnyddio TGCh. (Diffinnir cyfrifoldebau staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy’n gyson â’r uchod.

### Gwybodaeth, profiad a phriodoleddau

Rydym eisiau denu pobl i’n sefydliad sydd â diddordeb yn y celfyddydau, ymrwymiad i egwyddorion gwasanaeth cyhoeddus agored ac atebol, a’r ddawn i weithio gydag amrywiaeth eang o gwsmeriaid. Credwn mewn gosod y safonau uchaf ym mhob agwedd ar ein gwaith. Mae pob aelod o staff felly yn llysgennad i’r cwmni, ac rydym yn disgwyl i bawb barchu a chynnal ein henw da.

Ein nod yw bod yn sefydliad arloesol sy’n edrych tua’r dyfodol. Rydym yn disgwyl i’n staff gydweithio â’i gilydd i sicrhau ein bod yn effeithlon, yn effeithiol ac yn ddefnyddiol.

Rydym yn cymryd yn ganiataol y bydd ein staff yn gymwys i reoli gweinyddiaeth reolaidd ac y byddant wedi datblygu sgiliau trefnu da. O ganlyniad, mae gennym ddiddordeb arbennig mewn staff sydd â’r gallu i weithio’n llawn dychymyg ac yn hyblyg i fynd i’r afael â’r heriau y byddant yn eu hwynebu – staff sydd â’r fenter a’r cymhelliant i ffynnu mewn amgylchedd gwaith prysur ac sy’n cael boddhad o gyflawni targedau uchelgeisiol ac ymestynnol.

Yn ogystal, mae’r rôl hon yn gofyn am y wybodaeth, y profiad a’r priodoleddau penodol canlynol. Bydd ymgeiswyr yn cael eu hasesu yn erbyn y meini prawf hanfodol a dymunol a nodir isod:

|  |  |  |
| --- | --- | --- |
|  | Hanfodol | Dymunol |
| Cymwysterau | * Gradd sy’n berthnasol i’ch maes arbenigedd busnes a/neu gymhwyster proffesiynol neu gyfwerth a/neu drwy wybodaeth a phrofiad perthnasol o arferion a gweithdrefnau sy’n berthnasol i’ch maes arbenigedd |  |
| Gwybodaeth | * Dealltwriaeth fanwl o fodelau partneriaeth fusnes a’u cymhwysiad gyda sefydliadau allanol * Gwybodaeth am sut i asesu anghenion sefydliadol a darparu cefnogaeth fusnes a gweithredol wedi’i theilwra * Gwybodaeth am egwyddorion gwytnwch busnes a sut i gefnogi cynaliadwyedd sefydliadol * Cyfarwydd â dylunio a chyflwyno rhaglenni hyfforddiant ar draws y sector | * Profiad o brosesau gwneud cais am grantiau, gan gynnwys datblygu, asesu a chysoni gyda blaenoriaethau strategol * Gwybodaeth am Ddeddf Rheoli Cymorthdaliadau a’i goblygiadau ar gyfer cyllid cyhoeddus |
| Sgiliau | * Sgiliau TG a gweinyddol datblygedig iawn * Y gallu i reoli blaenoriaethau lluosog a gweithio i derfynau amser * Profiad o reoli tîm * Sgiliau rhyngbersonol a chyfathrebu rhagorol gyda hanes profedig o fentora/hyfforddi o safbwynt busnes |  |
| Profiad | * Profiad sylweddol o asesu anghenion sefydliadol a darparu cefnogaeth fusnes a/neu weithredol wedi’i theilwra * Profiad o gomisiynu a rheoli darparwyr allanol a phartneriaid cydweithredol * Profiad o ddarparu cyngor ac arweiniad arbenigol i sefydliadau * Profiad o sefydlu systemau a gweithdrefnau * Profiad o reoli data/systemau gwybodaeth a/neu gronfeydd data * Profiad o baratoi a chyflwyno adroddiadau Dangosyddion Perfformiad Allweddol (KPI) ac adroddiadau rheoli eraill * Profiad profedig yn y sector celfyddydol, gyda phwyslais ar ysgogi gweithrediadau busnes a/neu gynaliadwyedd sefydliadol | * Dealltwriaeth o Systemau Gwybodaeth Rheoli Grantiau * Profiad o sefydlu prosesau a rheolaethau newydd * Profiad o reoli prosiectau, gan gynnwys monitro a gwerthuso |
| Priodoleddau | * Y gallu i nodi’r materion strategol sy’n wynebu sefydliadau celfyddydol * Ymrwymiad i ac ymwybyddiaeth o gyfleoedd cyfartal, yn enwedig o ran hygyrchedd i staff ac ymwelwyr * Canolbwyntio ar ganlyniadau gyda’r penderfyniad i yrru prosiectau drwodd i’w cwblhau’n ymarferol * Y gallu i weithio’n dda gyda chydweithwyr, cleientiaid ac asiantaethau allanol * Yr awdurdod personol i weithredu’n gredadwy ar lefel uchel, a’r hyblygrwydd i weithio’n effeithiol fel aelod o dîm * Y gallu i wneud penderfyniadau o fewn fframwaith sefydledig a deall yr effaith y gallai hynny ei chael ar y maes gwaith * Y gallu i feddwl yn rhesymegol ac yn strategol wrth gynllunio, rheoli a gweithredu prosiectau a thasgau cymhleth * Sgiliau cyfathrebu llafar ac ysgrifenedig rhagorol – y gallu i fod yn eiriolwr effeithiol, credadwy ac argyhoeddiadol. Adeiladu a chynnal perthnasoedd effeithiol, yn fewnol ac yn allanol * Ymrwymiad i safonau uchel o ofal cwsmeriaid * Agwedd hyblyg ac addasadwy tuag at anghenion datblygol y tîm * Yn gweithio’n weithredol gyda’r tîm ac yn ei gefnogi i gyflawni amcanion | * Brwdfrydedd dros y celfyddydau |
| Y Gymraeg | * Bydd angen dysgu sgiliau Cymraeg yn sgil penodi os nad ydych yn gallu’r Gymraeg eisoes. Er nad oes disgwyl i chi fod yn gallu’r Gymraeg wrth geisio, rydym yn chwilio am unigolyn sy’n deall diwylliant y wlad; perthynas amrywiol pobl Cymru gyda’r iaith Gymraeg ac sy’n ymrwymo i ddatblygu defnydd blaengar o’r Gymraeg yn ieithyddol a diwylliannol o fewn Cyngor y Celfyddydau a’r sector ehangach. Mae stori pawb gyda’r iaith yn wahanol ac rydym yn cydnabod bod lefelau gallu a hyder yn amrywio o berson i berson. Byddwn yn sicrhau’r gefnogaeth berthnasol i gynyddu neu ddysgu sgiliau Cymraeg. |  |